Dag í senn , er heitið á bók Karls Sigurbjörnssonar biskups þar sem birtar eru hugleiðingar fyrir hvern dag ársins . Við birtum í gær hugleiðingu dagsins 23. desember og nú er komið að aðfangadegi , 24. desember . En meðan þau voru þar kom sá tími er hún skyldi verða léttari . Fæddi hún þar son sinn frumgetinn , varði hann reifum og lagði hann í jötu af því að eigi var rúm fyrir þau í gistihúsi . ( Lúk . 2.1 - 7 ) Á þessum degi finnst mér gott að íhuga samtal Hieronýmusar og barnsins í jötunni í Betlehem . Hann var fræðimaður á 5. öld sem þekktur er fyrir að hafa þýtt Biblíuna á latínu . Hann settist að í Betlehem , við fæðingarhellinn , og helgaði líf sitt íhugun , bæn . Hann segir : Hvert sinn er ég skoða þann stað þá ræði ég í hjarta mínu við Jesúbarnið . Ég segi : „ Æ , Drottinn Jesús , þú skelfur . Kalt er rúmið og hörð er hvílan sem þú liggur á vegna sáluhjálpar minnar . Hvernig get ég goldið þér ? “ Þá finnst mér sem Jesúbarnið svari : „ Kæri Híerónímus , ég þarfnast einskis annars en að þú syngir : „ Dýrð sé Guði í upphæðum ! “ Ég mun mæta ennþá harðari þrautum í Getsemane og á krossinum helga . “ Þá held ég áfram : „ En , elsku barn , ég verð að fá að gefa þér eitthvað . Ég vil gefa þér allar eigur mínar . “ Barnið svarar mér : „ Himinn og jörð á ég nú þegar . Ég þarfnast einskis . Gefðu fátækum , það mun ég þiggja á sama hátt og ef þú hefðir gefið mér það . “ Ég held áfram : „ Elsku Jesúbarn , það geri ég með gleði , en ég verð að fá að gefa þér sjálfum eitthvað , annars afber ég það ekki . “ Barnið litla svarar : „ Kæri Hierónímus , úr því að þú ert svona örlátur þá skal ég segja þér hvað þú skalt gefa mér . Gef mér syndir þínar , slæma samvisku þína , fordæming . “ „ Hvað ætlar þú að gera við það ? “ segi ég þá . Jesúbarnið svarar : „ Ég ætla að taka það á mig og bera á herðum mér . Það verður vegsemd mín og dýrð , því að Jesaja sagði forðum að ég eigi að axla og bera burt syndir manna og mein . “ Þegar ég heyri þetta þá fer ég að gráta beisklega og segi : “ Elsku litla barnið mitt , þú hefur snortið hjarta mitt . Ég hélt að þú vildir þiggja eitthvað gott af mér , en þess í stað viltu eiga það allt hjá mér sem er illt og vont . Taktu það allt . Taktu allt mitt og gef mér allt þitt , þá er ég frjáls úr fjötrum synda og fullviss um lífið eilífa . “ Amen . Guð gefi þér og þínum gleðileg jól í Jesú nafni , amen .